Fassinerende uitslae in vandeesweek se tussenverkiesingsArgieffoto Die vyf munisipale tussenverkiesings wat vandeesweek plaasgevind het, het fassinerende uitslae gebaar in die aanloop tot volgende jaar se algemene verkiesing. Die ANC en die DA het elk hul setels behou, met die ANC wat oor die algemeen dramaties teruggesak het. Die DA het ligte groei beleef in die Oos-Kaap. Vir die EFF het sy gesukkel in die land se kusprovinsies voortgeduur, maar in die binneland vaar die party in rooi al hoe beter. Die eerste uitslag van die dag was uit die welvarendste deel van Oos-Londen (Buffalo City wyk 21, wat Bunkers Hill, Nahoon en Vincent insluit) waar Jason McDowell (DA) die grootste oorwinning van die week behaal het toe hy 3 032 stemme getrek het teen 123 vir die ANC, 4 vir Cope en 2 vir die EFF. Dis ‘n swaai van 7 persentasiepunte na die DA. Elders in die Buffalo City-metro lê wyk 21, wat die buurte NU12 en NU13 in die township Mdantsane insluit. Edwin Fini (ANC) het 1 831 stemme gekry teen 189 vir die EFF en 15 vir Cope. Die swaai van 13 persentasiepunte na die ANC sal ANC-leiers breed laat glimlag, hoewel die stempersentasie beroerd was. Elders in die land het dit nie so goed gegaan met die ANC nie, hoewel die party al sy setels behou het. Diep in die Transkei vind mens Ingquza Hill wyk 9, ‘n landelike gebied naby die dorp Flagstaff. Hier is Kholiswa Vava (ANC) die nuwe raadslid nadat sy 972 stemme gekry het teen 396 vir die DA, 191 vir die APC en 29 vir die EFF. Dit verteenwoordig ‘n swaai van 22 persentasiepunte weg van die ANC. Op die hoëveld van Mpumalanga, vlak teen Gauteng, lê die dr. J.S. Moroka-munisipaliteit, gesetel in Siyabuswa. Daar het wyk 7 (die landelike gebied Thakana) vandeesweek tussenverkiesing gehou, en Phindile Mnguni (ANC) het net-net gewen, met 827 stemme teen 818 vir ‘n onafhanklike kandidaat, 293 vir die EFF, 66 vir die Forum for Service Delivery en 10 stemme vir die Sindawonge Progressive Party. Die swaai teen die ANC was 29 persentasiepunte. Laastens het Pomfret wyk 5 in Noordwes (‘n landelike gebied in die voormalige tuisland Boputhatswana) aan die beurt gekom. Puso Moeng van die ANC het 853 stemme gekry, die Forum for Service Delivery 459 stemme, die EFF 388 stemme en die UCDP 38 stemme. Die swaai teen die ANC is 23 persentasiepunte.